[image: C:\Users\marh\AppData\Local\Microsoft\Windows\Temporary Internet Files\Content.Outlook\3DQ1N8R9\LMST_auto_stor.jpg]

	11. august 2026



PRODUKTRESUMÉ

for

Panodil Ibu, filmovertrukne tabletter


0.	D.SP.NR.
33666

1.	LÆGEMIDLETS NAVN
Panodil Ibu

2.	KVALITATIV OG KVANTITATIV SAMMENSÆTNING
Hver filmovertrukket tablet indeholder 500 mg paracetamol og 200 mg ibuprofen.

Alle hjælpestoffer er anført under pkt. 6.1.

3.	LÆGEMIDDELFORM
Filmovertrukne tabletter 

Grå, ovale filmovertrukne tabletter med en glans.
Størrelse på den filmovertrukne tablet: længde: 18,9-19,4 mm, bredde: 8,9-9,3 mm, tykkelse: 5,9-7,3 mm.


4.	KLINISKE OPLYSNINGER

4.1	Terapeutiske indikationer
Til kortvarig symptomatisk behandling af lette til moderate smerter forbundet med hovedpine (inklusive migræne), tandpine, muskelsmerter og primær dysmenoré, og/eller feber.
Dette lægemiddel er kun egnet til smerter, som ikke er blevet lindret af ibuprofen eller paracetamol alene.

Panodil Ibu er indiceret til voksne.

4.2	Dosering og administration

Dosering
Kun til kortvarig brug.

Bivirkninger kan minimeres ved at anvende den laveste, effektive dosis i den kortest mulig tid, der er nødvendig for at kontrollere symptomerne (se pkt. 4.4).

Patienten bør konsultere en læge, hvis symptomerne vedvarer eller forværres, eller hvis lægemidlet skal anvendes i mere end 3 dage.

Voksne
En tablet op til tre gange daglig. Intervallet mellem hver enkelt dosis skal være mindst seks timer.
Hvis en enkelt dosis på én tablet ikke kontrollerer symptomerne, kan der tages maksimalt to tabletter op til tre gange daglig. På grund af indholdet af paracetamol er en enkelt dosis på 2 tabletter kun beregnet til patienter med en kropsvægt på 60 kg eller derover. Intervallet mellem hver enkelt dosis skal være mindst seks timer.

Den maksimale daglige dosis er seks tabletter (3000 mg paracetamol, 1200 mg ibuprofen) i en hvilken som helst periode på 24 timer.

Ældre
Ingen særlige dosisjusteringer er nødvendige (se pkt. 4.4).

Ældre har forhøjet risiko for alvorlige bivirkningskonsekvenser. Hvis behandling med et NSAID anses for nødvendigt, skal den laveste effektive dosis anvendes i kortest mulig tid. Patienten skal monitoreres regelmæssigt for gastrointestinal blødning under behandling med NSAID. 

Pædiatrisk population
Dette lægemiddel er ikke beregnet til brug hos børn og unge under 18 år.

Nedsat nyrefunktion
I tilfælde af mild til moderat nedsat nyrefunktion bør enkeltdosis ikke overstige 500 mg paracetamol (én tablet). Dette lægemiddel er kontraindiceret til patienter med svær nedsat nyrefunktion (se pkt. 4.3).

Nedsat leverfunktion
Hos patienter med mild til moderat nedsat leverfunktion eller Gilberts syndrom bør dosis reduceres eller doseringsintervallet forlænges. Den daglige dosis bør ikke overstige 2 g paracetamol (4 tabletter). Lægemidlet er kontraindiceret til patienter med alvorlig nedsat leverfunktion, se pkt. 4.3.

Administration
Oral anvendelse. Tabletterne skal tages med et glas vand.
For at minimere bivirkninger anbefales det, at patienter tager Panodil Ibu sammen med mad.

4.3	Kontraindikationer
Dette lægemiddel er kontraindiceret: 

· Til patienter med overfølsomhed over for de aktive stoffer eller over for et eller flere af hjælpestofferne anført i pkt. 6.1.
· Til patienter, der har haft overfølsomhedsreaktioner (f.eks. bronkospasme, angioødem, astma, rhinitis eller urticaria) forbundet med acetylsalicylsyre eller andre non-steroide antiinflammatoriske lægemidler (NSAID'er).
· Ved samtidig brug af andre lægemidler, som indeholder paracetamol – øget risiko for alvorlige bivirkninger (se pkt. 4.5).
· Til patienter med aktiv eller recidiverende ulcus pepticum/hæmoragi (to eller flere udprægede episoder med påvist ulceration eller blødning).
· Til patienter med gastrointestinal blødning eller perforation relateret til tidligere brug af NSAID'er (se pkt. 4.4).
· Ved cerebrovaskulær eller anden aktiv blødning.
· Ved uforklarlige hæmatopoietiske lidelser.
· Til patienter med alvorligt leversvigt, alvorlig nyresvigt eller alvorlig hjertesvigt (NYHA Klasse IV) (se pkt. 4.4).
· Ved samtidig brug af andre lægemidler af NSAID-typen, herunder cyclo-oxygenase-2 (COX-2) specifikke hæmmere og doser af acetylsalicylsyre på over 75 mg dagligt – øget risiko for bivirkninger (se pkt. 4.5).
· Alvorlig dehydrering (forårsaget af opkastning, diarré eller utilstrækkeligt væskeindtag).
· Under det sidste trimester af graviditeten (se pkt. 4.6).

4.4	Særlige advarsler og forsigtighedsregler vedrørende brugen

Paracetamol
Risikoen for overdosering med paracetamol er højere hos patienter med non-cirrotisk alkoholisk leversygdom. Patienter bør rådes til ikke at tage andre lægemidler, der indeholder paracetamol, samtidig (se pkt. 4.3 og 4.5). Der bør straks søges lægehjælp i tilfælde af en overdosis, selvom patienten har det godt, på grund af risikoen for forsinket, alvorlig leverskade (se pkt. 4.9).

Der er rapporteret om tilfælde af metabolisk acidose med højt anion-gap (HAGMA) som følge af pyroglutaminacidose hos patienter med svær sygdom såsom svær nyreinsufficiens og sepsis, eller hos patienter med fejlernæring eller andre kilder til glutathionmangel (f.eks. kronisk alkoholisme), som blev behandlet med paracetamol i terapeutiske doser i en længere periode eller en kombination af paracetamol og flucloxacillin. 
Hvis der er mistanke om HAGMA på grund af pyroglutaminacidose, anbefales øjeblikkelig seponering af paracetamol og tæt overvågning. Målingen af 5-oxoprolin i urinen kan være nyttig til at identificere pyroglutaminacidose som underliggende årsag til HAGMA hos patienter med flere risikofaktorer.

Forsigtighed tilrådes også, hvis paracetamol gives til patienter med mild til moderat nyre- eller leverinsufficiens, Gilberts syndrom, akut hepatitis, glukose-6-fosfat-dehydrogenase-mangel, hæmolytisk anæmi, alkoholmisbrug/kronisk alkoholisme, kronisk fejlernæring, lav BMI, anoreksi, dehydrering og ved samtidig administration af lægemidler, der påvirker leverfunktionen (se pkt. 4.5).

Ibuprofen
Bivirkninger kan minimeres ved at anvende laveste effektive dosis i den kortest mulige periode, der er nødvendig for at kontrollere symptomerne (se pkt. 4.2, samt afsnittene om gastrointestinale og kardiovaskulære risici nedenfor), og ved at tage lægemidlet sammen med mad (se pkt. 4.2).

Forsigtighed er påkrævet hos patienter med visse tilstande såsom medfødt forstyrrelse i porfyrinmetabolismen (f.eks. akut intermitterende porfyri), dehydrering og umiddelbart efter større operationer.

Ved samtidig indtagelse af alkohol kan bivirkninger relateret til de aktive stoffer, især dem der vedrører mave-tarm-kanalen eller centralnervesystemet, forstærkes ved brug af NSAID'er.

Ældre
Ældre har en øget hyppighed af bivirkninger ved NSAID'er, især gastrointestinal blødning og perforation, som kan være dødelig (se pkt. 4.2).

Overfølsomhed
Alvorlige akutte overfølsomhedsreaktioner (for eksempel anafylaktisk chok) observeres meget sjældent. Ved de første tegn på en overfølsomhedsreaktion efter indtagelse/administration af ibuprofen skal behandlingen stoppes. Medicinsk nødvendige foranstaltninger, i overensstemmelse med symptomerne, skal iværksættes af specialiseret personale.

Luftvejssygdomme
For patienter, der lider af eller har haft bronchial astma eller allergisk sygdom, er det rapporteret, at NSAID'er kan udløse bronkospasme.

Kardiovaskulære og cerebrovaskulære virkninger
Passende monitorering og medicinsk rådgivning er påkrævet for patienter med hypertension og/eller mild til moderat kongestiv hjerteinsufficiens i anamnesen, da væskeretention, hypertension og ødem er rapporteret i forbindelse med NSAID-behandling.

Data fra kliniske studier tyder på at brug af ibuprofen, særligt ved høje doser (2400 mg/dag), kan være forbundet med en lille forøget risiko for arterielle trombotiske hændelser (f.eks. myokardieinfarkt eller slagtilfælde). Overordnet tyder epidemiologiske studier ikke på, at en lav dosis ibuprofen (f.eks. ≤1200 mg/dag) er forbundet med en øget risiko for arterielle trombotiske hændelser.

Patienter med ukontrolleret hypertension, kongestiv hjerteinsufficiens (NYHA II-III), påvist iskæmisk hjertesygdom, perifer arteriesygdom og/eller cerebrovaskulær sygdom bør kun behandles med ibuprofen efter nøje vurdering, og høje doser (2400 mg/dag) bør undgås.

Der bør udvises omhyggelig overvejelse, før der påbegyndes langtidsbehandling for patienter med risikofaktorer for kardiovaskulære hændelser (f.eks. hypertension, hyperlipidæmi, diabetes mellitus, rygning), især hvis der kræves høje doser af ibuprofen (2400 mg/dag).

Tilfælde af Kounis syndrom er blevet rapporteret hos patienter behandlet med Panodil Ibu. Kounis syndrom er defineret som kardiovaskulære symptomer sekundært til en allergisk eller hypersensitiv reaktion forbundet med sammentrækning af koronararterierne og potentielt førende til myokardieinfarkt.



Kardiovaskulær, nyre- og leverinsufficiens
Administration af NSAID'er kan forårsage en dosisafhængig reduktion i prostaglandindannelse og udløse nyresvigt. Patienter med størst risiko for denne reaktion er dem med nedsat nyrefunktion, hjerteinsufficiens, leverdysfunktion, dem der tager diuretika og ældre. Nyrefunktionen bør monitoreres hos disse patienter. Behandlingen bør afbrydes hos patienter, der udvikler alvorligt nyresvigt (se pkt. 4.3).

Generelt kan det regelmæssige indtag af smertestillende medicin, især i kombination med flere smertelindrende aktive stoffer, føre til permanent nyreskade med risiko for nyresvigt (analgetisk nefropati). Risikoen kan øges under fysisk belastning forbundet med tab af salt og dehydrering. Derfor bør det undgås.

Dosisreduktion anbefales til patienter, der viser tegn på forværret leverfunktion. Behandlingen bør seponeres hos de patienter, der udvikler alvorligt leversvigt (se pkt. 4.3).

Gastrointestinale virkninger
NSAID'er skal gives med forsigtighed til patienter der har haft gastrointestinal sygdom (ulcerøs colitis, Crohns sygdom), da disse tilstande kan forværres (se pkt. 4.8).

Der er indberettet gastrointestinal (GI) blødning, ulceration og perforation, som kan være dødelig, med alle NSAID'er på et hvilket som helst tidspunkt under behandlingen, med eller uden advarselssymptomer eller alvorlige GI-hændelser i anamnesen.

Risikoen for GI-blødning, mavesår eller perforation er højere ved stigende NSAID-doser hos patienter med peptisk mavesår i anamnesen, især hvis der er komplikationer i form af blødning eller perforation (se pkt. 4.3), samt hos ældre. Disse patienter skal starte behandlingen med den laveste tilgængelige dosis. Kombinationsbehandling med beskyttende lægemidler (f.eks. misoprostol eller protonpumpehæmmere) bør overvejes til disse patienter og også til patienter, der har brug for samtidig lavdosis acetylsalicylsyre eller andre lægemidler, der sandsynligvis øger den gastrointestinale risiko (se nedenfor og pkt. 4.5).

Patienter som har haft GI-toksicitet, især ældre, skal indberette alle usædvanlige mavesymptomer (især GI-blødning) særligt i de indledende faser af behandlingen.

Forsigtighed bør udvises hos patienter, der får samtidige lægemidler, som kan øge risikoen for sårdannelse eller blødning, såsom orale kortikosteroider, antikoagulantia som warfarin, selektive serotonin-genoptagelseshæmmere eller trombocytfunktionshæmmende midler som acetylsalicylsyre (se pkt. 4.5).

Hvis der forekommer gastrointestinal blødning eller ulceration hos patienter, der modtager ibuprofenholdige lægemidler, skal behandlingen seponeres.

SLE og blandet bindevævssygdom
Hos patienter med systemisk lupus erythematosus (SLE) og blandede bindevævssygdomme kan der være en øget risiko for aseptisk meningitis (se pkt. 4.8).

Alvorlige kutane bivirkninger (SCARs)
Alvorlige kutane bivirkninger (SCARs), herunder eksfoliativ dermatitis, erythema multiforme, Stevens-Johnson syndrom, toksisk epidermal nekrolyse (TEN), lægemiddelreaktion med eosinofili og systemiske symptomer (DRESS syndrom) og akut generaliseret eksantematøs pustulose (AGEP), som kan være livstruende eller dødelige, er blevet rapporteret i forbindelse med brugen af ibuprofen (se pkt. 4.8). De fleste af disse reaktioner opstod inden for den første måned af behandlingen. Hvis der opstår tegn og symptomer, der tyder på disse reaktioner, skal ibuprofen straks seponeres, og en alternativ behandling bør overvejes (hvis det er relevant).

Maskering af symptomer på underliggende infektioner
Panodil Ibu kan maskere symptomer på infektion, hvilket kan føre til forsinket opstart af relevant behandling og dermed forværre infektionens udfald. Dette er blevet observeret ved bakteriel samfundserhvervet pneumoni og bakterielle komplikationer til skoldkopper. Når Panodil Ibu administreres mod feber eller smertelindring i forbindelse med infektion, anbefales det at overvåge infektionen. Hvis patienten ikke er indlagt på hospital, skal vedkommende kontakte en læge, hvis symptomerne varer ved eller forværres.

Koagulationsdefekter
Ibuprofen kan midlertidigt hæmme blodpladefunktionen (trombocytaggregation). Patienter med koagulationsforstyrrelser bør derfor overvåges nøje.

Medicininduceret hovedpine ved overforbrug
Langvarig brug af enhver form for smertestillende middel mod hovedpine kan forværre tilstanden. Hvis denne situation opleves eller mistænkes, bør der søges råd hos læge, og behandlingen bør afbrydes. Diagnosen af medicinoverforbrugshovedpine (MOH) kan forventes hos patienter, der har hyppig eller daglig hovedpine på trods af (eller på grund af) regelmæssig brug af hovedpinemedicin.

Natrium
[bookmark: _Hlk237259853]Dette lægemiddel indeholder mindre end 1 mmol (23 mg) natrium pr. tablet, dvs. det er i det væsentlige natriumfrit.

4.5	Interaktion med andre lægemidler og andre former for interaktion

Dette lægemiddel er kontraindiceret i kombination med:
· andre paracetamolholdige lægemidler – øget risiko for alvorlige bivirkninger (se pkt. 4.3).
· acetylsalicylsyre over 75 mg dagligt og andre NSAID'er, herunder cyclooxygenase-2 selektive hæmmere, da disse kan øge risikoen for bivirkninger (se pkt. 4.3).

Dette lægemiddel bør anvendes med forsigtighed på grund af tilstedeværelsen af paracetamol i kombination med:
· Kloramfenikol: Øget plasmakoncentration af kloramfenikol. Overvågning af kloramfenikol plasmaniveauer anbefales, hvis paracetamol kombineres med kloramfenikol injektionsbehandling.
· Colestyramin kan reducere absorptionen af paracetamol og bør derfor ikke administreres inden for en time efter paracetamoladministration.
· Metoclopramid og domperidon kan øge absorptionshastigheden af paracetamol. Det er dog ikke nødvendigt at undgå samtidig brug. 
· Warfarin: Den antikoagulerende effekt af warfarin og andre coumariner kan øges ved langvarig regelmæssig brug af paracetamol med øget risiko for blødning. Lejlighedsvise doser har ingen signifikant effekt.
· Samtidig indtagelse af flucloxacillin er blevet forbundet med høj anion gap metabolisk acidose på grund af pyroglutaminsyreacidose, navnlig hos patienter med risikofaktorer (se pkt. 4.4).
· Zidovudin: øget hyppighed af neutropeni. Derfor bør paracetamol og zidovudin kun administreres samtidig efter rådgivning hos læge.
· Probenecid: Konjugationen af paracetamol med glucuronsyre hæmmes, hvilket fører til en reduktion af paracetamol-clearance med cirka 50 %. Hos patienter, der samtidig tager probenecid, bør en reduktion af paracetamol-dosis overvejes.
· Hepatotoksiske stoffer (se pkt. 4.4) eller lægemidler, der inducerer leverens mikrosomale enzymer (se pkt. 4.9): Hepatotoksiciteten af paracetamol kan forstærkes ved samtidig administration af lægemidler, der påvirker leveren, såsom barbiturater, tricykliske antidepressiva og alkohol. Lægemidler med enzyminducerende effekt (f.eks. phenytoin, carbamazepin, rifampicin, phenobarbital, perikon) mindsker biotilgængeligheden af paracetamol gennem øget glukuronidering, og risikoen for levertoksicitet øges. Sådanne kombinationer bør undgås.
· Isoniazid: alvorlig levertoksicitet ved terapeutiske dosis eller moderat overdosis af paracetamol er rapporteret hos patienter, der modtager isoniazid alene eller sammen med andre lægemidler mod tuberkulose.

Dette lægemiddel skal anvendes med forsigtighed på grund af tilstedeværelsen af ibuprofen i kombination med:
· Antikoagulantia: NSAID'er kan øge virkningen af antikoagulantia, såsom warfarin (se pkt. 4.4).
· Antihypertensiva (ACE-hæmmere og Angiotensin II-antagonister) og diuretika: NSAID'er kan reducere virkningen af disse lægemidler. Hos nogle patienter med nedsat nyrefunktion (f.eks. dehydrerede patienter eller ældre patienter med nedsat nyrefunktion) kan samtidig administration af en ACE-hæmmer eller Angiotensin II-antagonist og midler, der hæmmer cyclooxygenase, resultere i yderligere forværring af nyrefunktionen, inklusive mulig akut nyresvigt. Dette er sædvanligvis reversibelt. Derfor bør kombinationen administreres med forsigtighed, især hos ældre. Patienter bør være tilstrækkeligt hydrerede, og der bør overvejes at monitorere nyrefunktionen efter påbegyndelse af samtidig behandling og periodisk derefter. Diuretika kan øge risikoen for nefrotoksicitet af NSAID'er.
· Samtidig administration af ibuprofen og kaliumbesparende diuretika kan føre til hyperkaliæmi (kontrol af serumkalium anbefales).
· Acetylsalicylsyre (under 75 mg dagligt): Eksperimentelle data tyder på, at ibuprofen kompetitivt kan hæmme effekten af lave doser af acetylsalicylsyre på trombocytaggregation, når de doseres samtidig. Selv om der er usikkerhed om ekstrapolationen af disse data til den kliniske situation, kan den mulighed, at regelmæssig, langvarig anvendelse af ibuprofen kan reducere den hjertebeskyttende virkning af lav-dosis acetylsalicylsyre, ikke udelukkes. En klinisk relevant virkning ved lejlighedsvis brug af ibuprofen anses ikke for at være sandsynlig (se pkt. 5.1).
· Antitrombotiske midler og selektive serotoningenoptagshæmmere (SSRI'er): Øget risiko for gastrointestinal blødning (se pkt. 4.4).
· Kardioglycosider: NSAID'er kan forværre hjertesvigt, nedsætte GFR og øge plasmakoncentrationer af glycosider.
· Ciclosporin: Øget risiko for nefrotoksicitet.
· Kortikosteroider: Øget risiko for gastrointestinal ulceration eller blødning (se pkt. 4.4).
· Lithium: Ibuprofen reducerer den renale clearance af lithium, hvilket kan medføre en stigning i serum-lithium-koncentrationen. Kombinationen bør undgås, medmindre der kan foretages hyppige kontrolmålinger af serum-lithium, og en mulig reduktion i lithiumdosis kan gennemføres.
· Methotrexat: NSAID'er hæmmer den tubulære sekretion af methotrexat, og der kan også forekomme en metabolisk interaktion med nedsat clearance af methotrexat som resultat. Derfor bør man altid undgå at ordinere NSAID'er ved høj dosering af methotrexat. Risikoen for en potentiel interaktion mellem et NSAID og methotrexat bør også tages i betragtning i forbindelse med lav dosering af methotrexat, især hos patienter med nedsat nyrefunktion. Ved kombinationsbehandling, bør nyrefunktionen overvåges. Forsigtighed bør udvises, hvis både et NSAID og methotrexat gives inden for 24 timer, da plasmakoncentrationen af methotrexat kan stige, hvilket resulterer i øget toksicitet.
· Phenytoin: Øget serumkoncentration af phenytoin.
· Mifepriston: NSAID'er bør ikke anvendes i 8-12 dage efter administration af mifepriston, da NSAID'er kan reducere virkningen af mifepriston.
· Quinolon-antibiotika: Dyreforsøg viser, at NSAID'er kan øge risikoen for kramper forbundet med quinolon-antibiotika. Patienter, der tager NSAID'er og quinoloner, kan have en øget risiko for at udvikle kramper.
· Tacrolimus: Mulig øget risiko for nefrotoksicitet, når NSAID'er gives sammen med tacrolimus.
· Zidovudin: Øget risiko for hæmatologisk toksicitet, når NSAID gives sammen med zidovudin. Der er evidens for en øget risiko for hæmartrose og hæmatom hos HIV-positive blødere, der får samtidig behandling med zidovudin og ibuprofen.
· Aminoglykosider: NSAID'er kan reducere udskillelsen af aminoglykosider.
· Probenecid og sulfinpyrazon: Lægemidler, der indeholder probenecid eller sulfinpyrazon, kan forsinke udskillelsen af ibuprofen.
· CYP2C9-hæmmere: Samtidig administration af ibuprofen med CYP2C9-hæmmere kan øge eksponeringen for ibuprofen (CYP2C9-substrat). I en undersøgelse med voriconazol og fluconazol (CYP2C9-hæmmere) er der vist en øget eksponering for (S)-(+)-ibuprofen på cirka 80 til 100 %. Reduktion af ibuprofen dosis bør overvejes, når CYP2C9-hæmmere administreres samtidig, især når høj dosis af ibuprofen administreres sammen med enten voriconazol eller fluconazol.
· Urteekstrakter: Ginkgo biloba kan øge risikoen for blødning ved brug af NSAID'er.

4.6	Fertilitet, graviditet og amning

Graviditet
Der er ingen erfaring med brugen af dette lægemiddel hos mennesker under graviditet.

Paracetamol
En stor mængde data om gravide kvinder indikerer hverken misdannelser eller feto/neonatal toksicitet. Epidemiologiske studier om neuroudvikling hos børn, der er udsat for paracetamol in utero, viser inkonklusive resultater.

Ibuprofen
Hæmning af prostaglandinsyntesen kan påvirke graviditeten og/eller den embryoføtale udvikling negativt. Data fra epidemiologiske studier tyder på en forhøjet risiko for spontan abort samt hjertefejl og gastroschisis efter brug af en prostaglandinsyntesehæmmer i den tidlige graviditet. Den absolutte risiko for kardiovaskulær misdannelse steg fra under 1 % til cirka 1,5 %. Risikoen menes at stige med dosis og varighed af behandlingen. Hos dyr har administration af en prostaglandinsyntesehæmmer påvist øget præ- og post-implantationstab samt embryoføtal dødelighed. Derudover er der rapporteret om øget forekomst af forskellige misdannelser, herunder kardiovaskulære, hos dyr, der har fået en prostaglandinsyntesehæmmer i den organogenetiske periode.

Fra 20. uge af graviditeten kan brug af Panodil Ibu forårsage oligohydramnios som følge af renal dysfunktion hos fosteret. Dette kan forekomme kort efter behandlingsstart, og er normalt reversibelt ved seponering. Derudover har der været rapporter om indsnævring af ductus arteriosus efter behandling i andet trimester, hvoraf de fleste blev løst efter behandlingsophør. Derfor bør Panodil Ibu ikke gives i første og andet trimester af graviditeten, medmindre det er klart nødvendigt. Hvis Panodil Ibu anvendes af en kvinde, der forsøger at blive gravid, eller under første og andet trimester af graviditeten, bør dosis holdes så lav og behandlingsvarigheden så kort som muligt.

Antenatal overvågning for oligohydramnios og indsnævring af ductus arteriosus bør overvejes efter eksponering for ibuprofen i flere dage fra graviditetsuge 20 og frem. Panodil Ibu bør seponeres, hvis oligohydramnios eller indsnævring af ductus arteriosus konstateres.

I tredje trimester af graviditeten kan alle prostaglandinsyntesehæmmere udsætte fosteret for:
· kardiopulmonal toksicitet (for tidlig sammentrækning/lukning af ductus arteriosus og pulmonal hypertension)
· renal dysfunktion (se ovenfor).

moderen og den nyfødte, ved afslutningen af graviditeten, til:
· mulig forlængelse af blødningstiden, en antiaggregerende virkning, som kan forekomme selv ved meget lave doser;
· hæmning af livmoderkontraktioner, hvilket resulterer i forsinket eller forlænget fødsel.

Derfor er Panodil Ibu kontraindiceret i tredje trimester af graviditeten (se pkt. 4.3).

Amning
Ibuprofen og dets metabolitter kan passere over i modermælken i meget små mængder (0,0008 % af den maternelle dosis). Ingen skadelige virkninger på spædbørn er kendt.

Paracetamol udskilles i modermælk, men ikke i en klinisk signifikant mængde. Tilgængelige publicerede data kontraindicerer ikke amning.

Det er derfor ikke nødvendigt at afbryde amning ved kortvarig behandling med den anbefalede dosis af dette lægemiddel. 

Fertilitet
Der er begrænset evidens for, at lægemidler, der hæmmer cyklooxygenase/prostaglandinsyntese, kan nedsætte kvindelig fertilitet ved at påvirke ægløsningen, og det anbefales ikke til kvinder, der forsøger at blive gravide. Dette er reversibelt ved ophør af behandlingen. Hos kvinder, der har vanskeligheder med at blive gravide eller som er under undersøgelse for infertilitet, bør seponering af lægemidlet overvejes.

4.7	Virkning på evnen til at føre motorkøretøj og betjene maskiner
Ikke mærkning.
Bivirkninger som svimmelhed, døsighed, træthed og synsforstyrrelser er mulige efter indtagelse af NSAID'er. Hvis patienter er påvirkede, bør de ikke køre bil eller betjene maskiner.

4.8	Bivirkninger
Kliniske forsøg med dette lægemiddel har ikke vist andre uønskede virkninger end dem, der er forbundet med ibuprofen eller paracetamol alene.

Den følgende tabel viser bivirkninger fra pharmacovigilance data oplevet af patienter, der tager ibuprofen alene eller paracetamol alene ved kortvarig og langvarig brug.

Bivirkninger, der er blevet forbundet med enten ibuprofen alene eller paracetamol alene, er angivet nedenfor, opdelt efter systemorganklasse og hyppighed. Hyppighederne er defineret som: meget almindelige (≥1/10), almindelige (≥1/100 til <1/10), ikke almindelige (≥1/1.000 til <1/100), sjælden (≥1/10.000 til <1/1.000), meget sjælden (<1/10.000) og ikke kendt (kan ikke estimeres ud fra forhåndenværende data). Inden for hver hyppighedsgruppe præsenteres bivirkningerne i rækkefølge efter faldende alvorlighed.

	Systemorganklasse
	Frekvens
	Bivirkning

	Blod og lymfesystem
	Meget sjælden
	Hæmatopoietiske lidelser1

	Immunsystemet
	Ikke almindelig
	Overfølsomhedsreaktioner med urticaria og pruritus2

	
	Meget sjælden
	Alvorlige overfølsomhedsreaktioner. Symptomer kan omfatte hævelse i ansigt, tunge og hals, dyspnø, takykardi, hypotension (anafylaksi, angioødem eller livstruende shock)2.

	Metabolisme og ernæring
	Ikke kendt
	Metabolisk acidose med højt anion gap10

	Psykiske forstyrrelser
	Meget sjælden
	Forvirring, depression og hallucinationer

	Nervesystemet
	Ikke almindelig
	Hovedpine og svimmelhed

	
	Sjælden
	Paræstesi

	
	Meget sjælden
	Aseptisk meningitis3, optisk neuritis og døsighed

	Øjne
	Meget sjælden
	Synsforstyrrelse

	Øre- og labyrint
	Meget sjælden
	Tinnitus og vertigo

	Hjerte
	Almindelig
	Ødem4

	
	Meget sjælden
	Hjertesvigt4

	
	Ikke kendt
	Kounis syndrom

	Vaskulære sygdomme
	Meget sjælden
	Hypertension4

	Luftveje, thorax og mediastinum
	Meget sjælden
	Luftvejsaktivitet, herunder: astma, forværring af astma, bronkospasme og dyspnø2

	Mave-tarm-kanalen
	Almindelig
	Abdominalsmerte, opkastning, diarré, kvalme, dyspepsi og abdominalt ubehag5

	
	Ikke almindelig
	Peptisk ulcus, gastrointestinal perforation eller gastrointestinal blødning, melæna hæmatemese6, mundsår, forværring af colitis og Crohns sygdom7, gastritis, pancreatitis, luft i maven og forstoppelse

	Lever og galdeveje
	Meget sjælden
	Abnormal leverfunktion, hepatitis og gulsot8

	Hud- og subkutane væv
	Almindelig
	Hyperhidrose

	
	Ikke almindelig
	Forskellige typer hududslæt2

	
	Meget sjælden
	Alvorlige kutane bivirkninger (SCARs) (inklusive erythema multiforme, eksfoliativ dermatitis, Stevens-Johnsons syndrom og toksisk epidermal nekrolyse)2. Alopeci

	
	Ikke kendt
	Lægemiddelreaktion med eosinofili og systemiske symptomer (DRESS-syndrom)  
Akut generaliseret eksantematøs pustulose (AGEP)  
Fotosensitivitetsreaktioner

	Nyre og urinveje
	Meget sjælden
	Nefrotoksicitet i forskellige former, herunder interstitiel nefritis, nefrotisk syndrom samt akut og kronisk nyresvigt9 

	Almene symptomer og reaktioner på administrationsstedet
	Meget sjælden
	Træthed og utilpashed

	Undersøgelser
	Almindelig
	Forhøjet alaninaminotransferase, forhøjet gamma-glutamyltransferase og unormale leverfunktionsprøver med paracetamol 

Forhøjet blodkreatinin, forhøjet blodurinstof

	
	Ikke almindelig
	Forhøjet aspartataminotransferase, forhøjet alkalisk fosfatase i blodet, forhøjet kreatininfosfokinase i blodet, nedsat hæmoglobin og forhøjet trombocyttal



Beskrivelse af udvalgte bivirkninger

1	Eksempler inkluderer agranulocytose, anæmi, aplastisk anæmi, hæmolytisk anæmi, leukopeni, neutropeni, pancytopeni og trombocytopeni.
De første tegn er feber, ondt i halsen, overfladiske mundsår, influenzalignende symptomer, alvorlig udmattelse, uforklarlig blødning og blå mærker samt næseblod.

2	Overfølsomhedsreaktioner er blevet rapporteret. Disse kan omfatte (a) uspecifikke allergiske reaktioner og anafylaksi, (b) aktivitet i luftvejene, f.eks. astma, forværret astma, bronkospasme eller dyspnø, eller (c) forskellige hudreaktioner, herunder udslæt af forskellige typer, kløe, urticaria, purpura, angioødem og, mere sjældent, eksfoliative og bulløse dermatoser (inklusive toksisk epidermal nekrolyse, Stevens-Johnson syndrom og erythema multiforme).

3	Den patogene mekanisme for lægemiddelinduceret aseptisk meningitis er ikke fuldt ud klarlagt. Dog peger de tilgængelige data om NSAID-relateret aseptisk meningitis på en overfølsomhedsreaktion (på grund af en tidsmæssig sammenhæng med lægemiddelindtagelse og forsvinden af symptomer efter seponering af lægemidlet). Det skal bemærkes, at der er observeret enkelte tilfælde af aseptisk meningitis hos patienter med eksisterende autoimmune lidelser (såsom systemisk lupus erythematosus og blandet bindevævslidelse) under behandling med ibuprofen, med symptomer som: nakkestivhed, hovedpine, kvalme, opkastning, feber eller desorientering (se pkt. 4.4).

4	Kliniske studier tyder på, at brugen af ibuprofen, især i en høj dosis (2400 mg/dag), kan være forbundet med en lille forøget risiko for arterielle trombotiske hændelser (for eksempel myokardieinfarkt eller slagtilfælde) (se pkt. 4.4).

5	De bivirkninger, der oftest observeres, er af gastrointestinal karakter.

6	Nogle gange dødelig, især hos ældre.

7	Se pkt. 4.4

8	Ved overdosering kan paracetamol forårsage akut leversvigt, leversvigt, levernekrose og leverskade (se pkt. 4.9).

9	Associeret med forhøjet serum-urinstof og ødem, særligt ved langtidsbrug. Inkluderer også papillær nekrose.

10 	Metabolisk acidose med højt anion-gap. Hos patienter med risikofaktorer, der anvender paracetamol, er der observeret tilfælde af metabolisk acidose med højt anion-gap som følge af pyroglutaminacidose (se pkt. 4.4). Pyroglutaminacidose kan forekomme som følge af lave glutathionniveauer hos disse patienter.

Indberetning af formodede bivirkninger 
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via: 

Lægemiddelstyrelsen 
Axel Heides Gade 1 
DK-2300 København S 
Websted: www.meldenbivirkning.dk



4.9	Overdosering

Paracetamol
Leverskade er mulig hos voksne, der har indtaget 10 g paracetamol (svarende til 20 tabletter) eller mere. Indtagelse af 5 g (svarende til 10 tabletter) eller mere af paracetamol kan føre til leverskade, hvis patienten har en eller flere af de nedenstående risikofaktorer:
· Er i langtidsbehandling med carbamazepin, phenobarbital, phenytoin, primidon, rifampicin, perikon eller andre lægemidler, der inducerer leverenzymer.
· Jævnligt indtager alkohol i mængder, der overstiger de anbefalede grænser.
· sandsynligvis har lavt glutathionindhold som følge af f.eks. spiseforstyrrelser, cystisk fibrose, HIV-infektion, sult, kakeksi.

Symptomer
Symptomer på paracetamoloverdosering i de første 24 timer inkluderer bleghed, kvalme, opkastning, anoreksi og mavesmerter. Leverskade kan blive tydelig 12 til 48 timer efter indtagelse, når leverfunktionsprøverne bliver abnorme. Abnormiteter i glukosemetabolismen og metabolisk acidose kan forekomme. Ved alvorlig forgiftning kan leversvigt udvikle sig til encefalopati, blødning, hypoglykæmi, cerebralt ødem og død. Akut nyresvigt med akut tubulær nekrose, stærkt indikeret af lændesmerter, hæmaturi og proteinuri, kan udvikle sig selv i fravær af alvorlig leverskade. Hjertearytmier og pancreatitis er blevet rapporteret.

Behandling
Øjeblikkelig behandling er afgørende ved håndteringen af paracetamoloverdosering. På trods af manglen på væsentlige tidlige symptomer, bør patienter henvises akut til hospitalet for øjeblikkelig lægehjælp. Symptomer kan være begrænset til kvalme eller opkastning og afspejler muligvis ikke alvoren af overdoseringen eller risikoen for organskade. Håndteringen bør ske i overensstemmelse med etablerede behandlingsretningslinjer.

Behandling med aktivt kul bør overvejes, hvis overdosis er indtaget inden for 1 time. Plasmakoncentrationen af paracetamol bør måles 4 timer eller senere efter indtagelse (tidligere koncentrationer er upålidelige).

Behandling med N-acetylcystein kan anvendes op til 24 timer efter indtagelse af paracetamol; dog opnås den maksimale beskyttende effekt op til 8 timer efter indtagelse. Effektiviteten af modgiften falder kraftigt efter dette tidspunkt.

Hvis det er nødvendigt, skal patienten gives intravenøs N-acetylcystein i overensstemmelse med den fastlagte doseringsplan. Hvis opkastning ikke er et problem, kan oral methionin være et passende alternativ i fjerntliggende områder uden for hospitalet.

Patienter, der kommer ind med alvorlig leverdysfunktion mere end 24 timer efter indtagelse, bør behandles i overensstemmelse med etablerede retningslinjer.

Ibuprofen
Hos børn kan indtagelse af mere end 400 mg/kg ibuprofen forårsage symptomer. Hos voksne er dosisresponseffekten mindre klar.
Halveringstiden ved overdosering er 1,5-3 timer.



Symptomer
De fleste patienter, der har indtaget klinisk vigtige mængder af NSAID'er, vil ikke udvikle symptomer ud over kvalme, opkastning, epigastriske smerter eller mere sjældent diarré. Tinnitus, hovedpine og gastrointestinal blødning er også mulige. Ved mere alvorlig forgiftning ses toksicitet i centralnervesystemet, hvilket manifesterer sig som døsighed, lejlighedsvis ophidselse og desorientering eller koma. Lejlighedsvis udvikler patienter kramper. Ved alvorlig forgiftning kan metabolisk acidose forekomme, og protrombintiden/INR kan være forlænget, sandsynligvis på grund af forstyrrelse af de cirkulerende koagulationsfaktorers virkning. Akut nyresvigt og leverskade kan forekomme, hvis der er samtidig dehydrering. Forværring af astma er mulig hos astmatikere.
Langvarig brug i højere doser end anbefalet eller overdosering kan resultere i renal tubulær acidose og hypokaliæmi.

Behandling
Behandlingen skal være symptomatisk og understøttende og omfatte opretholdelse af frie luftveje samt monitorering af hjerte- og vitaltegn indtil stabilisering. Oral administration af aktivt kul bør overvejes, hvis patienten kommer inden for 1 time efter indtagelse af en potentielt toksisk mængde. Hvis kramperne er hyppige eller langvarige, skal de behandles med intravenøs diazepam eller lorazepam. Bronkodilatatorer bør gives ved astma.

4.10	Udlevering
B


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk gruppe: Analgetika; Andre analgetika og antipyretika.
ATC-kode: N02BE51

Virkningsmekanisme
De farmakologiske virkninger af ibuprofen og paracetamol adskiller sig i deres virkningssted og virkemåde. Disse komplementære virkemåder er synergistiske, hvilket resulterer i større antinociceptive og antipyretiske egenskaber end de aktive stoffer alene.

Ibuprofen er et NSAID, der har vist sin effektivitet i almindelige dyreeksperimentelle inflammationsmodeller ved hæmning af prostaglandinsyntese. Prostaglandiner sensibiliserer nociceptive afferente nerveterminaler over for mediatorer som bradykinin. Ibuprofen udøver derfor en smertestillende effekt gennem perifer hæmning af cyclooxygenase-2 (COX-2) isoenzymet med en efterfølgende reduktion i sensibilisering af nociceptive nerveterminaler. Ibuprofen har også vist sig at hæmme induceret-leukocytmigration til betændte områder. Ibuprofen har en udtalt virkning i rygmarven, delvist på grund af hæmning af COX. Ibuprofens febernedsættende virkninger frembringes ved central hæmning af prostaglandiner i hypothalamus. Ibuprofen hæmmer reversibelt blodpladeaggregering. Hos mennesker reducerer ibuprofen inflammatorisk smerte, hævelser og feber.

Eksperimentelle data tyder på, at ibuprofen kompetetivt kan hæmme effekten af lav dosis acetylsalicylsyre på blodpladeaggregation, når de doseres samtidig. Nogle farmakodynamiske studier viser, at når enkelt dosis af ibuprofen 400 mg blev taget inden for 8 timer før eller inden for 30 minutter efter dosering med acetylsalicylsyre med øjeblikkelig frigivelse (81 mg), opstod der en nedsat effekt af acetylsalicylsyre på dannelsen af thromboxan eller blodpladeaggregation. Selvom der er usikkerheder vedrørende ekstrapolering af disse data til den kliniske situation, kan muligheden for, at regelmæssig, langvarig brug af ibuprofen kan reducere den hjertebeskyttende effekt af lav-dosis acetylsalicylsyre, ikke udelukkes. Ingen klinisk relevant effekt anses for sandsynlig ved lejlighedsvis brug af ibuprofen (se pkt. 4.5).

Den præcise virkningsmekanisme for paracetamol er stadig ikke fuldstændigt defineret; der er dog betydelig evidens, der understøtter hypotesen om en central antinociceptiv effekt. Forskellige biokemiske studier peger på hæmning af central COX-2 aktivitet. Paracetamol kan også stimulere aktiviteten af nedadgående 5-hydroxytryptamin (serotonin) veje, der hæmmer nociceptiv signaltransmission i rygmarven. Evidens har vist, at paracetamol er en meget svag hæmmer af perifere COX-1 og 2 isoenzymer.

Klinisk virkning og sikkerhed
Den kliniske virkning af ibuprofen og paracetamol er blevet demonstreret ved smerter forbundet med hovedpine, tandpine og dysmenoré samt feber; desuden er effekten blevet påvist hos patienter med smerter og feber forbundet med forkølelse og influenza samt i smerte-modeller som ondt i halsen, muskelsmerter eller bløddelsskader og rygsmerter.

Resumé af kliniske data (administration af 2 tabletter)
Randomiserede, dobbeltblindede placebokontrollerede studier blev udført med kombinationen ved brug af den akutte smerte model for postoperativ tandpine. Studierne viser, at:
· Dette lægemiddel giver mere effektiv smertelindring end paracetamol 1000 mg (p<0,0001) og ibuprofen 400 mg (p<0,05).
· Dette lægemiddel har en hurtig indtrædende virkning med 'bekræftet mærkbar smertelindring' opnået på en median tid af 18,3 minutter. Virkningens begyndelse var betydeligt hurtigere end for ibuprofen 400 mg (23,8 minutter, p=0,0015). 'Betydelig smertelindring' for dette produkt blev opnået på en median tid af 44,6 minutter, hvilket var betydeligt hurtigere end for ibuprofen 400 mg (70,5 minutter, p<0,0001). Varigheden af smertelindring var betydeligt længere for dette lægemiddel (9,1 timer) sammenlignet med paracetamol 500 mg (4 timer) eller 1000 mg (5 timer).

Et randomiseret, dobbeltblind kontrolleret klinisk studie blev gennemført med lægemidlet til behandling af kroniske knæsmerter. Undersøgelsen viste, at:
· lægemidlet giver mere effektiv smertelindring end paracetamol 1000 mg ved kortvarig behandling (p<0,01) og langvarig behandling (p<0,01).

5.2	Farmakokinetiske egenskaber

Ibuprofen
Absorption og fordeling
Ibuprofen absorberes let fra mave-tarm-kanalen og binder sig i høj grad til plasmaproteiner. Ibuprofen diffunderer ind i synovialvæsken. Plasmaniveauer af ibuprofen fra dette lægemiddel kan påvises efter 5 minutter, med maksimale plasmakoncentrationer opnået inden for 1-2 timer efter indtagelse på tom mave. Når dette lægemiddel blev indtaget med mad, var de maksimale ibuprofen plasmaniveauer lavere og forsinket med en median på 25 minutter, men den samlede absorptionsgrad var ens.

Biotransformation og elimination
Ibuprofen metaboliseres i leveren til to hovedmetabolitter med primær udskillelse via nyrerne, enten som sådanne eller som større konjugater, sammen med en ubetydelig mængde uændret ibuprofen. Udskillelsen via nyrerne er både hurtig og fuldstændig. Eliminationshalveringstiden er cirka 2 timer.

I begrænsede studier forekommer ibuprofen i modermælken i meget lave koncentrationer.

Der observeres ingen signifikante forskelle i ibuprofens farmakokinetiske profil hos ældre.

Paracetamol
Absorption og fordeling
Paracetamol absorberes let fra mave-tarm-kanalen. Plasmaproteinbinding er ubetydelig ved sædvanlige terapeutiske koncentrationer, selvom dette er dosisafhængigt. Plasmaniveauer af paracetamol fra dette lægemiddel kan påvises fra 5 minutter, med maksimale plasmakoncentrationer, der opstår 0,5-0,67 timer efter indtagelse på tom mave. Når dette lægemiddel blev indtaget med mad, var de maksimale paracetamolplasmaniveauer lavere og forsinket med en median på 55 minutter, men den samlede absorptionsgrad var ens.

Biotransformation og elimination
Paracetamol metaboliseres i leveren og udskilles i urinen hovedsageligt som glucuronid- og sulfatkonjugater, med omkring 10 % som glutathionkonjugater. Mindre end 5 % udskilles som uændret paracetamol. Eliminationshalveringstiden er cirka 3 timer.

En mindre hydroxyleret metabolit, som normalt produceres i meget små mængder af blandede funktionelle oxidaser i leveren og afgiftes ved konjugation med leverglutathion, kan ophobes efter en overdosis af paracetamol og forårsage leverskade.

Der observeres ingen signifikante forskelle i paracetamols farmakokinetiske profil hos ældre.

Biotilgængeligheden og de farmakokinetiske profiler for ibuprofen og paracetamol ændres ikke, når de tages i kombination som en enkelt eller gentagen dosis.
Dette lægemiddel er formuleret ved hjælp af en teknologi, der frigiver både ibuprofen og paracetamol samtidig, så de aktive ingredienser giver en kombinationseffekt.

5.3	Non-kliniske sikkerhedsdata
Den toksikologiske sikkerhedsprofil for ibuprofen og paracetamol er blevet fastlagt gennem dyreforsøg og hos mennesker fra omfattende klinisk erfaring. Der er ingen nye prækliniske data af relevans for ordinerende læger, som ikke allerede er præsenteret i produktresuméets data. 

Paracetamol: Konventionelle studier ved hjælp af de nuværende accepterede standarder for evaluering af toksicitet for reproduktion og udvikling er ikke tilgængelige.




6.	FARMACEUTISKE OPLYSNINGER

6.1	Hjælpestoffer

Tabletkerne:
Croscarmellosenatrium
Hydroxypropylcellulose
Cellulose, mikrokrystallinsk 
Silica, kolloid vandfri
Stearinsyre
Magnesiumstearat

Filmovertræk:
Macrogol polyvinylalkohol copolymer 
Talcum
[bookmark: _Hlk237331899]Micapigment med titandioxid (E555/E171) 
Glycerol monocaprylocaprat
Polyvinylalkohol
Titandioxid (E171)
Jernoxid sort (E172)

6.2	Uforligeligheder
Ikke relevant.

6.3	Opbevaringstid
3 år.

6.4	Særlige opbevaringsforhold
Dette lægemiddel kræver ingen særlige opbevaringsbetingelser.

6.5	Emballagetype og pakningsstørrelser
Uigennemsigtige, hvide PVC/PVDC/Aluminium blisterpakninger i yderemballage.
Pakningsstørrelser: 10, 20 og50 filmovertrukne tabletter.

Ikke alle pakningsstørrelser er nødvendigvis markedsført. 

6.6	Regler for bortskaffelse og anden håndtering
Ingen særlige forholdsregler.

7.	INDEHAVER AF MARKEDSFØRINGSTILLADELSEN
Haleon Denmark ApS
Delta Park 37 
2665 Vallensbæk Strand

8.	MARKEDSFØRINGSTILLADELSESNUMMER (-NUMRE)
70483

9.	DATO FOR FØRSTE MARKEDSFØRINGSTILLADELSE
11. august 2026

10.	DATO FOR ÆNDRING AF TEKSTEN
-

